16.11.2022
MT
Il-Ġurnal Uffiċjali tal-Unjoni Ewropea
C 435/9
(16)
Jenħtieġ li l-għajnuna fl-għamla ta’ self, inkluża l-għajnuna ta’ finanzjament ta’ riskju de minimis li tieħu l-għamla ta’ self, titqies bħala għajnuna de minimis trasparenti jekk l-ekwivalenti tal-għotja gross tkun ġiet ikkalkulata fuq il-bażi tar-rati tal-imgħax tas-suq prevalenti fil-mument li tingħata l-għajnuna.
Bil-għan li l-ipproċessar ta’ self żgħir fuq tul ta’ żmien qasir jiġi ssimplifikat, jenħtieġ li dan ir-Regolament jistabbilixxi regola ċara li tiġi faċilment applikata u li tqis kemm l-ammont tas-self kif ukoll it-tul ta’ żmien tiegħu.
Self assikurat b’garanzija li tkopri millinqas 50 % tas-self u li ma jkunx iktar minn ’ EUR 1 375 000 fuq perjodu ta’ 5 snin jew EUR 687 500 fuq perjodu ta’ 10 snin, jista’ jitqies li l-għotja grossa ekwivalenti tiegħu ma tkunx iktar mil-limitu de minimis massimu.
Dan huwa bbażat fuq l-esperjenza tal-Kummissjoni u minħabba l-inflazzjoni li seħħet mid-dħul fis-seħħ tarRegolament tal-Kummissjoni (UE) Nru 1407/2013 u l-iżviluppi probabbli matul il-perjodu ta’ validità ta’ dan ir-Regolament.
Minħabba d-diffikultajiet biex tiġi kkalkulata l-għotja grossa ekwivalenti tal-għajnuna mogħtija lil impriżi li jistgħu ma jkunux f’pożizzjoni li jħallsu lura s-self, jenħtieġ li din ir-regola ma tapplikax għal dawk l-impriżi.
(17)
Jenħtieġ li l-għajnuna inkluża f’injezzjonijiet ta’ kapital ma titqiesx għajnuna de minimis trasparenti, ħlief jekk l-ammont totali ta’ injezzjoni pubblika ma jaqbiżx il-limitu de minimis.
Jenħtieġ li l-għajnuna li tikkonsisti f’miżuri ta’ finanzjament tar-riskju li tieħu l-għamla ta’ investimenti ta’ ekwità jew kważi ekwità, kif imsemmi fil-linji gwida dwar il-finanzjament tar-riskju (15), ma titqiesx bħala għajnuna de minimis trasparenti, sakemm il-miżura kkonċernata ma tipprovdix kapital li ma jaqbiżx il-limitu massimu de minimis.
(18)
Jenħtieġ li l-għajnuna li tikkonsisti f’garanziji, inkluża l-għajnuna ta’ finanzjament ta’ riskju de minimis li tieħu l-għamla ta’ garanziji, titqies bħala trasparenti jekk l-ekwivalenti tal-għotja gross tkun ġiet ikkalkulata fuq il-bażi ta’ primjums eżentati stabbiliti f’avviż tal-Kummissjoni għat-tip ta’ impriża kkonċernata (16).
Bil-għan li jiġi ssimplifikat l-ipproċessar ta’ garanziji fuq tul ta’ żmien qasir li jassiguraw sa 80 % ta’ self relattivament żgħir, jenħtieġ li dan ir-Regolament jistabbilixxi regola ċara li tiġi faċilment applikata u li tqis kemm l-ammont tas-self sottostanti kif ukoll it-tul ta’ żmien tal-garanzija.
Jenħtieġ li dik ir-regola ma tapplikax għal garanziji fuq tranżazzjonijiet sottostanti li ma jkunux self, bħal garanziji fuq tranżazzjonijiet relatati mal-ishma.
Fejn: (i) il-garanzija ma taqbiżx it-80 % tas-self sottostanti; (ii) l-ammont garantit ma jaqbiżx l-EUR 2 062 500; u (iii) it-tul ta’ żmien tal-garanzija ma jaqbiżx il-5 snin, jenħtieġ li l-garanzija titqies li għandha ekwivalenti ta’ għotja gross li ma taqbiżx il-limitu massimu de minimis.
L-istess japplika fejn: (i) il-garanzija ma taqbiżx it-80 % tas-self sottostanti (ii) l-ammont garantit ma jaqbiżx l-EUR 1 031 250; u (iii) it-tul ta’ żmien tal-garanzija ma jaqbiżx l-10 snin.
Barra minn hekk, l-Istati Membri jistgħu jużaw metodoloġija biex jikkalkulaw l-għotja grossa ekwivalenti tal-garanziji li tkun ġiet notifikata lill-Kummissjoni bis-saħħa ta’ Regolament ieħor tal-Kummissjoni fil-qasam tal-għajnuna mill-Istat applikabbli f’dak iż-żmien, u li l-Kummissjoni tkun aċċettata bħala konformi mal-Avviż dwar il-Garanziji (17), jew skont kwalunkwe avviż suċċessiv, sakemm il-metodoloġija aċċettata tindirizza b’mod espliċitu t-tip ta’ garanzija u t-tip ta’ tranżazzjoni sottostanti trattati bħala parti mill-applikazzjoni ta’ dan ir-Regolament.
Minħabba d-diffikultajiet biex tiġi kkalkulata l-għotja grossa ekwivalenti tal-għajnuna mogħtija lil impriżi li jistgħu ma jkunux f’pożizzjoni li jħallsu lura s-self, jenħtieġ li din ir-regola ma tapplikax għal dawk l-impriżi.
(19)
Fejn tiġi implimentata skema ta’ għajnuna de minimis permezz ta’ intermedjarji finanzjarji, jenħtieġ li jkun żgurat li l-intermedjarji finanzjarji ma jirċievu l-ebda għajnuna mill-Istat.
Dan jista’ jiġi żgurat, pereżempju, billi l-intermedjarji finanzjarji li jibbenefikaw minn garanzija tal-Istat jintalbu biex iħallsu primjum konformi mas-suq jew jittrasferixxu kompletament kwalunkwe vantaġġ lill-benefiċjarji finali, jew biex jirrispettaw il-limitu de minimis u kundizzjonijiet oħrajn ta’ dan ir-Regolament fuq il-livell tal-intermedjarji.
(20)
Wara li ssir notifika minn Stat Membru, jenħtieġ li l-Kummissjoni teżamina jekk miżura li ma tikkonsistix f’għotja, self, garanzija, injezzjoni ta’ kapital jew miżuri ta’ finanzjament ta’ riskju li tieħu l-għamla ta’ investiment ta’ ekwità jew kważi ekwità, twassalx għal ekwivalenti tal-għotja gross li ma taqbiżx il-limitu massimu de minimis u tistax għalhekk taqa’ fil-kamp ta’ applikazzjoni ta’ dan ir-Regolament.
(15) Il-Komunikazzjoni tal-Kummissjoni – Linji Gwida dwar l-għajnuna mill-Istat biex tippromwovi investimenti ta’ finanzjament ta’ riskju (ĠU C 508, 16.12.2021, p. 1.).
(16) Pereżempju, l-Avviż tal-Kummissjoni dwar l-applikazzjoni tal-Artikoli 87 u 88 tat-Trattat KE għall-għajnuna mill-Istat fil-forma ta’ garanziji (ĠU C 155, 20.6.2008, p. 10).
(17) Ibid.